आह्! जदूं ओह् कुआरी ही, जोआन ही, सन्हाकड़ी ही। उसी कंढिया अपने ग्रां आह्ले खुहा दा चेता आई गेआ। सौ हत्थ गज्जर पौंदी ही ते पानी दूर थल्लै इक शमानी तारे आंगर लिशकदा लभदा हा ते ओह् ओह्दी सम्हाला च तारे दा तारा गै रेहा। नां कदें घटेआ ते नां कदें बधेआ। उसी त्रेह् लग्गी पेई। ओह् सोचा दी ही जे छर-छर करदे कोरजमां नाड़ू, उच्छली पौंदियां बोलियां, छल्लें पेदियां नदियां ते नदियें कंढे बस्सने आह्ले बसनीक किन्ने भागवान होंदे होङन। उसी चेता आया जद अपनी गै उमरी दी स्हेलियें कन्नै खेढदे माकड़ियां जां लगाठ खाने परैंत ओह् उन्दे पित्ते ते गुलियां अपने पोटुऐ च एह् आक्खियै दबांदियां जे "गुलिये, दस्सां भला मेरा ब्याह् कुद्धर होना ? तां गुली उड़कियै कुसै नां कुसै पास्सै उल्लरी जंदी ते सब्भै अपना-अपना क्याफा दस्सियै गड़ाके मारदियां। इसी इक संजोग गै आक्खो जे बिन्दरो दी गुली म्हेशीं शैह्रै आह्ले पास्सै गै उल्लरी ते ओह्दी स्हेलियें म्हेशां ओह्दे उच्चे भागें दी सराह्ना कीती। शैह्रै दी कल्पना कन्नै गै मनै च सरीनियां भुरन लगी पौंदियां। आखदे उत्थै पद्धरियां शिड़कां, लारियां, मोटरां ते खु’ल्ले रौनकी बजार होंदे न। आक्खो जि’यां रोज गै मेला लग्गे दा होऐ। सभनें कोला उप्पर घर-घर नलके, टूटी खोह्ल्लो ते गागर भरी लैओ। इत्थूं आह्ला लेखा पानी ढोंदे सिर निं पुल्ला होग। ओह् जद कदें कल्ल-मकल्ली होंदी तां किन्ना-किन्ना चिर गै अपने रूपै गी शीशे बिच्च दिक्खी तोलदी रौहंदी। कीजे उसने अपने ग्रां दे डाका आह्ले अम्बै दे बारे च अपने चाचू कोला पुच्छने पर सुने दा हा जे एह्दा नां डाका आह्ला अम्ब तां पेआ हा की जे एह्दी डाली सगात तौर शैह्र राजे गी जंदी ही। अम्ब ते होर बी मते हे, पर एह्दे मकाबले दा कोई नेहा।"